b'\n_START_ARTICLE_\nFolinjas\n_START_SECTION_\nIstorija\n_START_PARAGRAPH_\nFolinj\xc4\x85 tikriausiai \xc4\xafk\xc5\xabr\xc4\x97 umbrai VIII a. pr. m. e. Rom\xc4\x97nai u\xc5\xbe\xc4\x97m\xc4\x97 miest\xc4\x85 po Sentino m\xc5\xab\xc5\xa1io 295 m. pr. m. e. ir pavadino Fulginiae pagal deiv\xc4\x99 Fulginij\xc4\x85. Rom\xc4\x97n\xc5\xb3 laikais miestas augo, gavo savivald\xc4\x85, tapo prefekt\xc5\xabros centru ir Statio principalis Via Flaminia kelyje._NEWLINE_Miestas prad\xc4\x97jo smukti paskutiniais Romos imperijos metais. Po jos \xc5\xbelugimo miestas tapo Spoleto kunigaik\xc5\xa1tyst\xc4\x97s dalimi, buvo nusiaubtas sarac\xc4\x97n\xc5\xb3 881 m. ir vengr\xc5\xb3 915 ir 924 m. Tod\xc4\x97l gyventojai nusprend\xc4\x97 persikelti prie Civitas Sancti Feliciani, sienomis sustiprintos ba\xc5\xbeny\xc4\x8dios, kur buvo palaidotas vyskupas ir kankinys Felicianas III a. \xc5\xa0i i\xc5\xa1sipl\xc4\x97tusi gyvenviet\xc4\x97 pritrauk\xc4\x97 ir gretimo miesto Forum Flaminii, kur\xc4\xaf sugriov\xc4\x97 lombardai, gyventojus._NEWLINE_Folinjas atsigavo ir prad\xc4\x97jo augti, imperatorius Frydrichas I Barbarosa jam suteik\xc4\x97 laisvo miesto status\xc4\x85 1165 m. I\xc5\xa1 prad\xc5\xbei\xc5\xb3 miestas palaik\xc4\x97 gvelfus, bet Frydrichas II kapitonui Corrado Guiscardo u\xc5\xbe\xc4\x97mus Folinj\xc4\x85, per\xc4\x97jo \xc4\xaf gibelin\xc5\xb3 pus\xc4\x99 kaip ar\xc5\xa1us gvelf\xc5\xb3 Perud\xc5\xbeijos prie\xc5\xa1as. Mieste vald\xc5\xbeia da\xc5\xbenai keit\xc4\x97si iki 1305 m., kai Folinj\xc4\x85 u\xc5\xbe\xc4\x97m\xc4\x97 galinga gvelf\xc5\xb3 Trin\xc4\x8di \xc5\xa1eima, kuri veik\xc4\x97 kaip beveik nepriklausomi \xc5\xa0ventojo Sosto atstovai. Tuo metu miestas klest\xc4\x97jo, ypa\xc4\x8d XV a., nes Trin\xc4\x8di \xc5\xa1eima r\xc4\x97m\xc4\x97 menus. Ji vald\xc4\x97 aplinkines \xc5\xbeemes \xc4\xafskaitant Asy\xc5\xbei\xc5\xb3, Bevanj\xc4\x85, D\xc5\xbeian\xc4\x85, Montefalk\xc4\x85, No\xc4\x8der\xc4\x85 ir Spel\xc4\x85._NEWLINE_Kai Koradas Trin\xc4\x8di stojo prie\xc5\xa1 popie\xc5\xbei\xc5\xb3, Eugenijus IV pasiunt\xc4\x97 kardinol\xc4\x85 D\xc5\xbeiovanis Vitele\xc4\x8d\xc4\xaf su armija \xc4\xaf Folinj\xc4\x85 1439 m. Gyventojai atv\xc4\x97r\xc4\x97 vartus ir Koradui buvo nukirsta galva Soriano pilyje 1441 m. Po to miestas priklaus\xc4\x97 popie\xc5\xbeiaus valstybei iki 1860 m., i\xc5\xa1skyrus Napoleono laikus, kai Folinjas priklaus\xc4\x97 Romos respublikai (1799 m.) ir Italijos karalystei (1809-1814 m.). 1860 m. rugs\xc4\x97jo 14 d. Savoja prijung\xc4\x97 miest\xc4\x85 prie Italijos karalyst\xc4\x97s._NEWLINE_Folinjas nukent\xc4\x97jo nuo keleto \xc5\xbeem\xc4\x97s dreb\xc4\x97jim\xc5\xb3, ypa\xc4\x8d 1832 ir 1997 m.'